עמנואל

היסטוריה

תכנון היישוב נעשה על ידי משרד לייטרסדורף-גולדנברג. האדריכלית האחראית על הפרויקט הייתה רחל ולדן.
עמנואל היא הדוגמה המובהקת ביותר לבינוי ערים מתוכננות בישראל של ראשית שנות ה-80. דבר זה בא לידי ביטוי בבניית אִזור אורבני על ידי הפרדה בין ייעודי הקרקע השונים (מסחר, מגורים ותעשייה). יחד עם זאת תוכננו מערכות מגורים משוכללות ביותר שמתחשבות בתנאים הסביבתיים ובצרכים המיוחדים של האוכלוסייה החרדית: בנייה המתחשבת בטופוגרפיה ומשתלבת בה, בנייה המאפשרת הרחבה עתידית ללא פגיעה אסתטית במבנה, יחידות המגורים מיועדות למשפחות מרובות ילדים הצורכות חדרי מגורים רבים, וכן פארקים ציבוריים המלווים את הנוף ויוצרים טיילת היקפית. 
את הקמת העיר יזמה חברת "כוכב השומרון" שייצגה עסקנים יהודים מישראל ומהעולם ובראשם מוטי זיסר, ברוך שטרנטל וזלמן מרגוליס (משקיע מלונדון). מערבית לעמנואל הוקמו באותה תקופה היישובים יקיר ונופים. הבנייה החלה בשנת 1981. בגלל התחייבותו של ראש הממשלה דאז, מנחם בגין, שלא להקים יישובים חדשים ביהודה ושומרון, נקרא היישוב בתחילתו "קרני שומרון ה'". ראשוני התושבים נכנסו לבתיהם ב-1983.
חרף איכויותיו הארכיטקטוניות, נתקלה התפתחות היישוב בקשיים על רקע כלכלי, ובאפריל 1983 מכר זיסר את חלקו בחברה לשותפיו.
בקיץ 1983 התגוררו בעמנואל כבר כ-600 משפחות. במקור תוכננו שלוש שכונות, אולם בפועל נבנה רק חלק מהשכונה הראשונה (שלב א' בתוכנית).
משרד הפנים מינה את עודד אלון לראש המועצה הראשון.
בתחילת 1985 נתגלע סכסוך בין מרגוליס לארנרייך והעבודות בעמנואל התעכבו. מרגוליס רכש אז את חלקו של ארנרייך בחברה והבטיח להזרים כספים ולהשלים את הבנייה, אולם לא עמד בהתחייבויותיו. החברה נתקלה בקשיים וביולי אותה שנה מונה יעקב נאמן לכונס נכסים של החברה. נאמן ניסה לקדם את השלמת הבנייה, אולם נתקל בקשיים שונים, בין השאר העדר היתרי בנייה, וקשיים אלו מנעו את המשך פיתוחה של העיר והרחיקו ממנה אוכלוסייה חזקה.
בשנת 1988 הושגה הסכמה עם מוטי זיסר שיזרים 5.3 מיליון דולר לחברה לצורך השלמת הבנייה. לטענת זיסר, כחלק מההסכמה הבטיח משרד השיכון שיקצה לחברה עוד קרקעות לבנייה, אולם קרקעות אלו לא הוקצו. 
בשנת 2003 התגוררו ביישוב 2,400 תושבים.
בפיגוע שאירע סמוך להתנחלות ב-12 בדצמבר 2001, שבמהלכו הותקפו רכבים ואוטובוס לא ממוגן של חברת דן שהיה בדרכו ליישוב על ידי מטען צד וירי צרורות, נהרגו עשרה אנשים ונפצעו עשרות. בפיגוע נוסף שאירע ב-16 ביולי 2002 בשערי היישוב הותקפו רכבים ואוטובוס ממוגן ירי במטען צד וברימונים וירי מנשק קל נמנו 8 הרוגים וכ־20 פצועים.
בחודשים שלאחר הפיגוע העתיקו מקצת מתושבי עמנואל את מקום מגוריהם ליישובים אחרים וביישוב עמדו תקופת מה דירות ריקות ללא דורש. המחירים הנמוכים ומלגת קיום גבוהה שהציעה 'עמותת קרן ידידי עמנואל' הביאו תושבים חדשים ליישוב.
בעקבות שיפור המצב הבטחוני, ובשל מצוקת הדיור הגוברת והולכת בציבור החרדי גדל הביקוש למגורים בעמנואל. בשנת 2012 שופצו שני מבנים, שנותרו במצב שלד מאז הקמת עמנואל,והוכשרו כמבנים לקליטת משפחות חדשות. 
בשנת 2015 נכנסו לעבודה במקום שני יזמים נוספים: חברת הרי זהב וחברת ש.א.ג ולול. שתי החברות החלו בונות מאות יחידות דיור חדשות בעמנואל וביצעו פעולות פרסום ושיווק המופנות לציבור החרדי על קהליו השונים.
על פי נתוני המועצה המקומית בעמנואל נמצאות מאות יחידות דיור בבניה ובהליכי התכנון השונים והיא צפויה להכפיל את מספר תושביה עד לשנת 2023.

אוכלוסייה

לפי נתוני הלשכה המרכזית לסטטיסטיקה (הלמ"ס) נכון לסוף 2018, מתגוררים בעמנואל 3,693 תושבים (מקום 239 בדירוג רשויות מקומיות בישראל). האוכלוסייה גדלה בקצב גידול שנתי של ‎7.4%‏.   לפי נתוני הלמ"ס נכון לסוף 2017, לעמנואל דירוג של 2 מתוך 10, במדד חברתי-כלכלי - אשכול לשנת 2015. אחוז הזכאים לתעודת בגרות מבין תלמידי כיתות י"ב בשנת ה'תשע"ז (2016-‏2017) היה 38.6%. השכר החודשי הממוצע של שכיר במשך שנת סוף 2016 היה 4,679 ש"ח (ממוצע ארצי: 8,913 ש"ח).
לפי נתוני מועצת יש"ע, מועצה מקומית עמנואל נמצאת במקום השני מבחינת הגידול הדמוגרפי בכל 24 הרשויות ביהודה ושומרון.
האוכלוסיה בעמנואל מורכבת ממספר זרמים ובהם: קהילה ספרדית, קהילה תימנית, חסידי חב"ד, חסידי סלונים, חסידי ברסלב וקהילה של חוזרים בתשובה ועוד.

חינוך

בעמנואל שלושה בתי ספר יסודיים לבנים: בית ספר ממלכתי דתי של חב"ד, תלמוד תורה אשכנזי המשתייך לרשת החינוך העצמאי ותלמוד תורה של רשת מעיין החינוך התורני. כן קיימים ארבעה בתי ספר יסודיים לבנות: בית ספר ממלכתי דתי של חב"ד שהוקם ב-1997, בית ספר בית יעקב של רשת החינוך העצמאי, בית ספר של מעיין החינוך התורני שהוקם בשנת 2007 ובית ספר חסידי במעמד של מוסד פטור
כן קיים במקום תיכון בית יעקב המשתייך למרכז בית יעקב (הסמינר החדש - ליברמן). בית הספר לבנות של חב"ד ובית הספר היסודי של בית יעקב נמצאים יחד במבנה אחד ובית הספר לבנות של מעיין החינוך התורני נמצא באותו מבנה עם התיכון של בית יעקב. 
במקום גם ישיבה קטנה המשתייכת למוסדות "כסא רחמים" של הרב מאיר מאזוז. 
בשלהי שנת תשס"ז (2007), בלחץ של הורים שבקשו להקים בית ספר נפרד, הוקמה בבית יעקב היסודי מגמה חסידית נפרדת בתוך בית הספר. לצורך כך חולק מבנה בית הספר ואף הופרדה החצר בין שני חלקי בית הספר. עמותת "נוער כהלכה" דרשה לבטל את ההפרדה בטענה שמניעיה עדתיים ומשלא נענה הגיש את בג"ץ בית הספר בעמנואל. 
עורך דין מרדכי בס נשלח על ידי משרד החינוך לברר את המצב, הוא סיכם: "האם הייתה בפיצול בית הספר אפליה עדתית...תשובתי היא כי שוכנעתי שלא הייתה אפליה כזו" והוסיף, דף 15 פרק 27: "אין לי אפוא אלא להביע צערי על שטעונות כאלא - שבכל מקום שבו אנו מוצאים כי יש להן, הצדקה, לאזור את כל כוחותינו ולהלחם באפליה העדתית מלחמת חורמה - מעולות  ונזרקות לחלל האוויר, ומרבות שנאה בישראל, במקום בו אין להן בסיס"י  
בג"ץ קיבל את העתירה ודרש לבטל את ההפרדה בבית הספר. בעקבות זאת, הוציאו הורי בנות המגמה החסידית את בנותיהם מבית הספר והקימו להן בית ספר פיראטי. הפרשה זכתה לתהודה רבה לאחר שחלק מההורים נכלאו על פי פקודת בזיון בית המשפט. החל משנת הלימודים תשע"א פועל ביישוב בית ספר פרטי חוקי (במעמד של מוסד פטור) לבנות המגמה החסידית, שבשנה הראשונה לקיומו לא תוקצב על ידי משרד החינוך או המועצה המקומית, ולאחר השנה הראשונה מתוקצב ככל מוסד פטור אחר.